CELEX: 52011XG0615(03)
Language: hu
Date: 2011-06-15 00:00:00
Title: A Tanács következtetései a művészek és kulturális szakemberek céljait szolgáló mobilitási információs szolgálatokról

15.6.2011   
            
            
               HU
            
            
               Az Európai Unió Hivatalos Lapja
            
            
               C 175/5
            
         A Tanács következtetései a művészek és kulturális szakemberek céljait szolgáló mobilitási információs szolgálatokról
   2011/C 175/02
   AZ EURÓPAI UNIÓ TANÁCSA,
   TEKINTETTEL:
   
               —
            
            
               a Kultúra programra (2007–2013) (1) és annak a művészek és kulturális szakemberek transznacionális mobilitására vonatkozó konkrét célkitűzésére,
            
         
               —
            
            
               az európai kulturális menetrendről szóló, 2007. november 16-i tanácsi állásfoglalásra (2), amely szerint a művészek és kulturális szakemberek mobilitása nagyban hozzájárul a menetrend stratégiai célkitűzéseinek megvalósításához,
            
         
               —
            
            
               a 2008–2010. évre szóló kulturális munkatervről szóló, 2008. május 21-i tanácsi következtésekre (3) és főként az abban megnevezett 1. kiemelt cselekvési területre, azaz arra, hogy javítani kell a művészek és a kulturális területen tevékenykedő egyéb szakemberek mobilitását meghatározó feltételeket,
            
         
               —
            
            
               a 2011–2014-es időszakra szóló kulturális munkatervről szóló, 2010. november 18-i tanácsi következtetésekre (4) és főként a „Kompetenciák és mobilitás” elnevezésű C. prioritásra,
            
         
               —
            
            
               a kulturális kifejezések [helyesen: kifejezésmódok] sokszínűségének védelméről és előmozdításáról szóló, 2005. október 20-i UNESCO-egyezményre (5), amelynek az EU és annak számos tagállama is részes fele, akik ennek megfelelően elkötelezettek annak biztosítása mellett, hogy a művészek, a kulturális szakemberek és a polgárok a világban mindenütt a kulturális tevékenységek, javak és szolgáltatások széles skáláját hozhassák létre, állíthassák elő és terjeszthessék, ideértve a sajátjaikat is, és részesülhessenek e tevékenységekben, javakban és szolgáltatásokban,
            
         HIVATKOZVA:
   
               —
            
            
               a kulturális és kreatív iparágak potenciáljának felszabadításáról szóló zöld könyv által elindított konzultációk elemzéséről szóló bizottsági munkadokumentumra, és főként annak a mobilitással és a művek áramlásával foglalkozó fejezetére (6), amely hangsúlyozza, hogy számos válaszadó említett a mobilitásra kiható szabályozási, jogi és egyéb kérdéseket, és tájékoztatást kért e kérdésekkel kapcsolatban,
            
         
               —
            
            
               az Európai Parlament művészek mobilitására irányuló kísérleti projektjére, amelynek célja, hogy támogassa a művészek mobilitásának kedvező környezet kialakítását, ideértve az információs rendszerekről szóló megvalósíthatósági tanulmány (7) elkészítését is,
            
         
               —
            
            
               a nyitott koordinációs módszer keretében felállított munkacsoportnak a művészek és kulturális szakemberek mobilitásáról szóló, 2010. júniusi jelentésére, és főként az abban foglalt ajánlásokra, amelyek a művészeknek és kulturális szakembereknek a mobilitási lehetőségekkel kapcsolatos tájékoztatásával foglalkoznak, ideértve a mobilitási információs szolgáltatásokra vonatkozó iránymutatásokat is (8),
            
         MIVEL:
   
               —
            
            
               a művészek és a kulturális szakemberek európai mobilitása alapvetően fontos a kulturális és nyelvi sokszínűség, valamint a kultúrák közötti párbeszéd erősítése szempontjából, ezért azt az Európai Uniónak és tagállamainak aktívan elő kell mozdítaniuk,
            
         
               —
            
            
               a művészek és a kulturális szakemberek mobilitása elősegíti az alkotásra ösztönző találkozásokat, valamint a kulturális javak és szolgáltatások előállítását, nyújtását, illetve cseréjét,
            
         
               —
            
            
               a mobilitás erősíti az Európai Unióhoz tartozás érzését és közös kultúráink mélyebb megismerését,
            
         
               —
            
            
               a mobilitás fontos szerepet játszik abban, hogy az európai munkaerőpiac a Szerződésekkel összhangban megfelelően működhessen. Az egységes piac nyújtotta lehetőségek fokozottabb és hatékonyabb kihasználása új munkahelyeket és munkalehetőségeket teremthet a művészek és kulturális szakemberek számára, és ezáltal mind a kulturális ágazatban, mind pedig a gazdaság egészében előmozdíthatja a foglalkoztatást,
            
         
               —
            
            
               a kulturális és művészeti tevékenység egyre inkább nemzetközi kontextusban jelenik meg, így a munkalehetőségekre, bemutatókra, művésztelepekre, együttműködési és koprodukciós tevékenységekre, karrierépítésre, képzésre és társaktól való tanulásra gyakran az országhatárokon túl kerül sor,
            
         
               —
            
            
               a szélesebb körű és fokozottabb mobilitás elősegítheti az Európa 2020 stratégia (9) célkitűzésének, azaz az intelligens, fenntartható és inkluzív növekedésnek a megvalósítását,
            
         
               —
            
            
               általában a kulturális hatóságok hatáskörén kívül esik az olyan igazgatási és szabályozási kérdések megoldása, amelyek akadályozhatják a művészek és a kulturális szakemberek mobilitását; ezért fontos, hogy több szolgálat is hálózatba rendeződjön és együttműködjön egymással európai, országos, regionális és helyi szinten,
            
         
               —
            
            
               az Európai Unión belüli mobilitás lehetőségét kereső művészek és kulturális szakemberek által említett egyik fő akadály az, hogy nagyon nehéz pontos és átfogó tájékoztatást és tanácsokat kapni a mobilitással kapcsolatos kérdésekről,
            
         FELKÉRI A TAGÁLLAMOKAT ÉS A BIZOTTSÁGOT, HOGY SAJÁT HATÁSKÖRÜKÖN BELÜL, A SZUBSZIDIARITÁS ELVÉT KELLŐKÉPPEN FIGYELEMBE VÉVE:
   
               —
            
            
               segítsék elő azt, hogy a mobilitási információs szolgálatok átfogó és pontos tájékoztatást nyújtsanak az Európai Unión belüli mobilitás lehetőségét kereső művészeknek és kulturális szakembereknek. Ennek érdekében a lehető legjobban használják ki a közigazgatási és a kulturális szervezetek szakértelmét. Adott esetben a tájékoztatás terén építsenek a már meglévő szolgálatokra, mivel bizonyos esetekben ezek a szolgálatok a pontos tájékoztatás elsődleges forrásai.
            
         A mobilitási információs szolgálatok alatt olyan szolgálatok értendők, amelyek tájékoztatást nyújtanak az EU-n belüli mobilitás lehetőségét kereső művészeknek és kulturális szakembereknek.
   A mobilitási információs szolgálatok célcsoportját az adott országba beutazó, ott tartózkodó vagy onnan kiutazó művészek és kulturális szakemberek alkotják. A művészek és kulturális szakemberek közösségébe beletartozik a kulturális ágazatban – vagy más ágazaton belül gyakorolt művészeti szakmákban – művészeti, menedzselési, logisztikai, kommunikációs vagy egyéb tevékenységet kifejtő valamennyi szakember (10). Az egyéni művészek és kulturális szakemberek mellett a kulturális szereplők közé főként csoportok, együttesek és szervezetek tartoznak. Mivel az Európában élő és dolgozó számos művész harmadik ország állampolgára, külön figyelmet lehetne fordítani az ő sajátos igényeikre.
   Ebben az összefüggésben a mobilitási információs szolgálatokat közös minőségi előírások, egyeztetett információs témák és stratégiai partnerségek jellemzik.
   A minőségi előírások közös, önkéntes kötelezettségvállalást határoznak meg a mobilitási információs szolgálatban vagy szolgálatokban (vagy azok hálózatában) közreműködő valamennyi fél számára annak érdekében, hogy az e szolgálatokat igénybe vevők számára kiváló minőségű tájékoztatást nyújtsanak.
   A tervek szerint a tájékoztatás közös minimumtartalma a mobilitást érintő szabályozási, igazgatási és egyéb kérdésekre, így például a következőkre terjedne ki: szociális biztonság, adózás, szellemi tulajdonjogok, vízumok és munkavállalási engedélyek, biztosítás és vámok, a szakmai képzettségek elismerése. Ezenkívül a támogatási és képzési lehetőségekről is tájékoztatást lehetne nyújtani.
   A fent említett területeken nyújtott információk minőségének biztosítása érdekében stratégiai partnerségekre van szükség. Az érintett szervek lehetnek többek között uniós, országos vagy regionális hatóságok, kulturális intézmények, a munkáltatók vagy munkavállalók szervezetei, valamint képzéssel foglalkozó létesítmények,
   A MŰVÉSZEKET ÉS A KULTURÁLIS SZAKEMBEREKET CÉLZÓ INFORMÁCIÓS SZOLGÁLATOK LEHETŐ LEGEREDMÉNYESEBB ÉS LEGHATÉKONYABB MŰKÖDÉSÉNEK ELŐSEGÍTÉSE ÉRDEKÉBEN A KÖVETKEZŐ IRÁNYMUTATÁSOKAT TANÁCSOS ALKALMAZNI:
   
               —
            
            
               az információszolgáltatók körében támogatni kell a társaktól való tanulás és képzés lehetőségét annak érdekében, hogy jól megértsék a művészek és kulturális szakemberek munka- és életkörülményeit, és ismereteket szerezzenek a vonatkozó nemzeti és uniós szabályokról és előírásokról. Ez segíteni fog abban, hogy az információszolgáltatók teljes mértékben a felhasználók rendelkezésére tudják bocsátani a nemzeti és az uniós jogszabályokra, az előírásokra, az eljárásokra, valamint a jogokra és a kötelezettségekre vonatkozó információkat,
            
         
               —
            
            
               az információszolgáltatók hálózatba szervezése elengedhetetlen ahhoz, hogy a különböző tagállamokban működő szolgálatok kapcsolatba léphessenek egymással azért, hogy segítsék „saját” művészeiket és kulturális szakembereiket a „céltagállamban” érvényes szabályokra és feltételekre vonatkozó információk megszerzésében. A hálózatba szervezés lehetőséget kínál a kapacitásépítésre és a társaktól való tanulásra is. Ahhoz, hogy a rendszer jól működjön, elengedhetetlen az, hogy minden tagállamból részt vegyenek benne információs szolgálatok,
            
         
               —
            
            
               alapadatokat kell gyűjteni a mobilitási információs szolgálatok igénybevételéről ahhoz, hogy javítani lehessen az általuk nyújtott szolgáltatások minőségét és elérhetőségét. A jogszabályokkal és azok alkalmazásával kapcsolatos visszatérő és strukturális problémákat jelezni kell az illetékes tagállami igazgatási szerv és az Európai Bizottság megfelelő szolgálatai felé annak érdekében, hogy a mobilitás feltételei hosszú távon javuljanak,
            
         A BIZOTTSÁG E CÉLBÓL FELKÉRÉST KAP, HOGY:
   
               —
            
            
               a 2011–2014. évre szóló kulturális munkatervben foglaltak szerint hozzon létre egy szakértői munkacsoportot azzal a céllal, hogy tegyen javaslatot az Unión belül a mobilitás lehetőségét kereső művészeknek és kulturális szakembereknek szóló információs és tanácsadási szolgáltatások közös tartalmára és az e szolgáltatásokra vonatkozó minőségi előírásokra. A munkacsoport meghatározza a mobilitási információs szolgáltatások részletes témáit és a tartalomra vonatkozó iránymutatásokat, ideértve a harmadik országok állampolgárainak szóló információszolgáltatást is. A szakértői csoport munkájához a nyitott koordinációs módszer keretében felállított munkacsoportnak a művészek és kulturális szakemberek mobilitásáról szóló, 2010. júniusi jelentése szolgál majd alapul, ideértve a mobilitási információs szolgálatokra vonatkozó iránymutatásokat is,
            
         
               —
            
            
               a leendő programokra vonatkozó javaslatainak kidolgozásakor – a jövőbeli többéves pénzügyi kerettel kapcsolatos megbeszélésektől függetlenül – tárja fel a mobilitás lehetőségét kereső művészeknek és kulturális szakembereknek szóló információs szolgálatok pénzügyi támogatásának lehetőségét,
            
         
               —
            
            
               az uniós platformok (11) révén terjessze a mobilitással kapcsolatos információkat, és a tájékoztatást kérőket irányítsa a szakosodott állami vagy kulturális szektorbeli szolgálatokhoz, amelyek a mobilitással kapcsolatban átfogó és pontos információt és segítséget tudnak nyújtani a művészeknek és a kulturális szakembereknek,
            
         A TAGÁLLAMOK FELKÉRÉST KAPNAK, HOGY:
   
               —
            
            
               többek között a fent említett szakértői munkacsoport javaslata alapján fogadjanak el közös tartalmi és minőségi minimumelőírásokat a művészeket és a kulturális szakembereket célzó mobilitási információs szolgálatok létrehozása és fejlesztése során, és adott esetben pótolják a már meglévő tagállami szintű információszolgáltatás hiányosságait,
            
         
               —
            
            
               a tagállami struktúrákra és hagyományokra építve biztosítsák, hogy a mobilitási információs szolgálatok semleges módon, és a lehető legköltséghatékonyabban, legrugalmasabban és a lehető leginkább felhasználóbarát módon működjenek,
            
         
               —
            
            
               határozzák meg a művészeknek és a kulturális szakembereknek szóló, a mobilitással kapcsolatos információk nyilvános terjesztésének eszközeit, adott esetben a meglévő szolgálatok igénybevételével,
            
         
               —
            
            
               lehetőség szerint egy többnyelvű internetes webhelyen bocsássák rendelkezésre a művészek és a kulturális szakemberek mobilitása szempontjából jelentős tagállami információkat. E tekintetben ösztönzendő a fordítás alkalmazása – beleértve a gépi fordítást is – a többnyelvűség erősítése, az információk megszerzésének megkönnyítése, valamint a mobilitási projektek előmozdítása érdekében,
            
         A TAGÁLLAMOK ÉS A BIZOTTSÁG FELKÉRÉST KAPNAK, HOGY:
   
               —
            
            
               szorosan együttműködve ösztönözzék a mobilitási információs szolgálatok európai szintű hálózatba rendezését, ezáltal javítva az EU-n belüli mobilitás lehetőségét kereső művészeknek és kulturális szakembereknek szóló tájékoztatást, és ennek során építsenek a már meglévő – többek között a kulturális ágazattal fennálló – információs és tanácsadási partnerségekre, és azokat szükség esetén fejlesszék tovább,
            
         
               —
            
            
               kövessék nyomon a mobilitásra vonatkozó információszolgáltatásokat azok minőségének és hozzáférhetőségének javítása érdekében.
            
         
      (1)  HL L 372., 2006.12.27., 1. o.
   
      (2)  HL C 287., 2007.11.29., 1. o.
   
      (3)  HL C 143., 2008.6.10., 9. o.
   
      (4)  HL C 325., 2010.12.2., 1. o.
   
      (5)  A Tanács 2006/515/EK határozata (2006. május 18.) a kulturális kifejezések [helyesen: kifejezésmódok] sokszínűségének védelméről és előmozdításáról szóló UNESCO-egyezmény megkötéséről (HL L 201., 2006.7.25., 15. o.). Az egyezmény olyan intézkedéseket is tartalmaz, amelyek relevánsak a mobilitás és a kulturális csereprogramok szempontjából.
   
      (6)  SEC(2011) 399 végleges.
   
      (7)  „Információs rendszerek a művészek és a kulturális területen tevékenykedő egyéb szakemberek mobilitásának támogatására: megvalósíthatósági tanulmány”, ECOTEC 2009 – http://ec.europa.eu/culture/key-documents/doc2039_en.htm
   
      (8)  http://ec.europa.eu/culture/our-policy-development/doc1569_en.htm
   
      (9)  COM (2010) 2020 végleges.
   
      (10)  A kulturális szakemberek szélesebb csoportja magában foglalja például a kurátorokat, a kulturális intézmények vezetőit és személyzetét, a technikusokat, a színpadépítő munkásokat, az informatikai és kommunikációs szakértőket stb.
   
      (11)  Your Europe (http://ec.europa.eu/youreurope/); Eures (Az Európai Foglalkoztatási Mobilitás Portálja, http://ec.europa.eu/eures/).